**Niittyrusoyökkönen**, vanhemmassa kirjallisuudessa **kosteikkomaayökkönen**, (*Diarsia rubi*) on yleinen yöperhoslaji, joka lentää kahtena sukupolvena keskikesällä ja syksyllä.

Koko ja ulkonäkö
----------------

Niittyrusoyökköstä on hankala erottaa muista *Diarsia*-suvun lajeista, etenkin elorusoyökkösestä (*Diarsia dahlii*) ja suvirusoyökkösestä (*Diarsia mendica*). Se on yleisväriltään melko tasaisen punertavan ruskea ja rengastäplän sekä munuaistäplän sisäosat ovat kellertävät. Täplien välinen alue on usein lähes musta. Sisempi ja ulompi poikkiviiru ovat kaksinkertaiset ja siiven ulkoreunan tuntumassa aaltoviiru on vaalea, siiven ulkoreunan puolelta tumma. Ulomman poikkiviirun ja aaltoviirun välinen alue tummenee siiven tyveä kohti. Takasiivet ovat harmaanruskeat, ulkoreunaa kohti tummenevat ja niissä on tumma keskipilkku. Siipiväli 30–34 mm.

Levinneisyys ja lentoaika
-------------------------

Perhosen levinneisyys ulottuu Keski- ja Pohjois-Euroopasta Itä-Siperiaan ja Kiinaan Suomessa lajia tavataan koko maassa, mutta se on harvinaisempi Lapissa. Niittyrusoyökkönen lentää kahtena sukupolvena, joista ensimmäinen on liikkeellä keskikesällä kesäkuun puolivälistä heinäkuun lopulle ja toinen, selvästi vähälukuisempi, syyskesällä ja syksyllä elokuun alusta lokakuun alkuun. Keski-Euroopassa lajilla voi olla suotuisina vuosina vielä osittainen kolmas sukupolvi lokakuussa.

Elinympäristö ja elintavat
--------------------------

Niittyrusoyökkönen esiintyy kosteilla niityillä ja kosteissa metsissä, joskus myös puistoissa ja puutarhoissa. Perhoset lentävät illasta yöhön ja tulevat sekä syötille että valolle. Toukka on aktiivinen öisin ja talvehtii maassa.

Ravintokasvit
-------------

Toukan ravintokasveja ovat monet ruohovartiset kasvit sekä puuvartisista muiden muassa vadelma ja mustikka.

*Diarsia florida*
-----------------

*Diarsia florida* on niittyrusoyökkösen elintavoiltaan poikkeava muunnos, mahdollisesti eriytymässä oleva lähilaji tai mahdollisesti oma lajinsa. Se on jonkin verran niittyrusoyökköstä kookkaampi, väritykseltään kirkkaampi ja ainoan sukupolven lentoaika osuu niittyrusoyökkösen ensimmäisen ja toisen sukupolven väliin. Kasvatuksessa *D. florida* risteytyy niittyrusoyökkösen kanssa, mutta luonnossa ero lennon ajankohdassa saattaa estää risteytymisen. Myös vuorokausirytmiltään *D. florida*t aloittavat lentonsa hieman myöhemmin illalla kuin niittyruskoyökköset.

Keski-Euroopassa *D. florida* elää kosteikoissa ja ilmeisesti sille on ominaista oleskella hyvin kosteissa ympäristöissä. On kuitenkin epävarmaa esiintyykö *D. florida* Pohjoismaissa. Aikaisemmin sitä on ainakin arveltu esiintyvän Ahvenanmaalla ja etelärannikolla. Erikoisena yksityiskohtana kuitenkin pohjoissuomalaisten niittyrusoyökkösten genitaalit muistuttavat *D. florida*n genitaaleja.

Lähteet
-------

1. ↑  Svenska fjärilar: *Diarsia rubi* (ruotsiksi)
2. 1 2  UK Moths: *Diarsia rubi* (englanniksi)
3. 1 2 3 4 5  Mikkola K. & Jalas I.: *Suomen perhoset. Yökköset 1.*, s. 95–96. Suomen Perhostutkijain Seura. Otava, 1977. ISBN 951-1-04296-3.
4. 1 2 3 4  Kimmo Silvonen, Morten Top-Jensen & Michael Fibiger: *Suomen päivä- ja yöperhoset – maastokäsikirja*, s. 663. BugBook Publishing, 2014. ISBN 978-87-993512-9-9.
5. ↑  Perhosviki (Arkistoitu – Internet Archive)
6. 1 2  Vlindernet (hollanniksi)
7. ↑  Svenska fjärilar: *Diarsia rubi* (ruotsiksi)
8. ↑  UK Moths: *Diarsia florida* (englanniksi)

Aiheesta muualla
----------------

* Bestimmungshilfe des Lepiforums: *Diarsia rubi* (saksaksi)
* Moths and Butterflies of Europe and North Africa: *Diarsia rubi* (englanniksi)
* Bestimmungshilfe des Lepiforums: *Diarsia florida* (saksaksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q44966
* Wikispecies: Diarsia rubi
* BioLib: 54420
* BOLD: 179176
* CoL: 6D3DY
* EUNIS: 309796
* Fauna Europaea: 448973
* Fauna Europaea (new): 3585c2f5-7d04-4c59-8915-f052bf80caba
* GBIF: 4533446
* iNaturalist: 320192
* LepIndex: 251786
* LoB: 6040
* NBN: NBNSYS0000006214
* NCBI: 987925

 |

 |